Amalienborg er et slotsanlæg, der er beliggende i Frederiksstaden i København og som fungerer som hovedresidens for den danske monark. Anlægget består af fire næsten ens palæer, der omkranser en ottekantet slotsplads. Amalienborg er et hovedværk i dansk bygningskunst og nok det fornemste stykke rokokoarkitektur i Danmark og regnes tilmed for at være blandt de fineste eksempler i Europa. 
Amalienborg er opkaldt efter Frederik 3.'s dronning Sophie Amalie, der omkring 1670 lod opføre et lystslot, der fik navnet Sophie Amalienborg. Dette brændte imidlertid allerede i 1689, og først efter Frederik 5.'s kroning i 1746 opstod der en storstilet plan om at opføre kvarteret Frederiksstaden, hvis centrum skulle være en monumental plads omgivet af fire palæer, hvis udformning var foreslået af Nicolai Eigtved, og som nu udgør Amalienborg. De fire palæer blev opført af private bygherrer i perioden fra 1750 og frem. Efter Christiansborg Slots brand i 1794 blev Amalienborg overtaget af kongehuset. 
Lige siden har slottet været monarkens primære bolig, og i disse år bor dronning Margrethe 2. og prins Henrik i Christian IX's Palæ, mens kronprinsen og hans familie bor i Frederik VIII's Palæ. ("Læs mere..")
